REPUBLIKA HRVATSKA
ŽUPANIJA VUKOVARSKO-SRIJEMSKA

OPĆINA  JARMINA

OPĆINSKO VIJEĆE

Klasa: 015/-01/14-01/01 
Ur; br: 2188/04-01-14-545
Jarmina, 16.12.2014.
Na temelju članka 2. Zakona o savjetima mladih («Narodne novine» broj 41/14.) i članka 31. Statuta Općine Jarmina («Službeni vjesnik» Vukovarsko-srijemske županije broj 12/14), Općinsko vijeće Općine Jarmina, na sjednici održanoj 16.12.2014. godine donijelo je

O D L U K U

o osnivanju Savjeta mladih Općine Jarmina
OPĆE ODREDBE

Članak 1.

Ovom Odlukom uređuje se osnivanje Savjeta mladih Općine Jarmina (u daljnjem tekstu: Savjet mladih), broj članova, postupak izbora članova, djelokrug i način rada Savjeta mladih, utjecaj Savjeta mladih na rad Općinskog vijeća u postupku donošenja odluka i drugih akata od neposrednog interesa za mlade i u vezi s mladima, način financiranja rada i programa Savjeta mladih te druga pitanja od značaja za rad Savjeta mladih.

Članak 2.

Savjet mladih osniva se kao savjetodavno tijelo Općinskog vijeća Općine Jarmina s ciljem promicanja i zagovaraju prava, potrebe i interese mladih, te aktivnog uključivanja mladih u javni život Općine Jarmina.

Članak 3.

Mladi, u smislu ove Odluke, su hrvatski državljani s prebivalištem na području Općine Jarmina,  koji u trenutku podnošenja kandidatura za članstvo u savjetima mladih imaju od navršenih petnaest do navršenih trideset godina života te kao takvi imaju pravo biti birani za člana savjeta i zamjenika člana savjeta mladih.
SASTAV SAVJETA MLADIH

Članak 4.

Savjet mladih ima najmanje pet (5) a najviše sedam (7) članova, uključujući predsjednika i zamjenika predsjednika Savjeta.

IZBOR ČLANOVA SAVJETA MLADIH

Članak 5.

Općinsko vijeće Općine Jarmina, na temelju ove Odluke pokreće postupak izbora članova Savjeta mladih javnim pozivom, u roku od 30 dana od dana stupanja na snagu ove Odluke.

Kandidature za članove savjeta mladih i njihove zamjenike temeljem javnog poziva za isticanje kandidatura ističu udruge koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, neformalne skupine mladih, te drugi oblici organiziranja mladih sa sjedištem na području Općine Jarmina.

Članak 6.
Prijedlog kandidata podnosi se nadležnom upravnom odjelu Općine Jarmina u roku od 20 dana od dana objave javnog poziva na oglasnim pločama i na web stranici Općine.
Kandidature se podnose na prijavnici objavljenoj na web stranici Općine Jarmina.

Kandidatura obvezno sadrži:

· naziv i sjedište ovlaštenog predlagatelja te potpis ovlaštenog predstavnika predlagatelja

· podatke o kandidatu i zamjeniku (ime i prezime, datum i godina rođenja, prebivalište ili boravište, status - učenik, student, zaposlenik, dr.) 

· očitovanje kandidata i zamjenika o prihvaćanju kandidature
· obrazloženje prijedloga.

Nakon zaprimanja kandidatura za članove i zamjenike članova savjeta mladih, Nadležni upravni odjel Općine Jarmina obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja izvješće o provjeri formalnih uvjeta te utvrđuje popis važećih kandidatura.

Lista kandidata se objavljuje na oglasnim pločama i na web stranici Općine Jarmina.

Nepravovremeni i nepotpuni prijedlozi neće se razmatrati.
Članak 7.

Općinsko vijeće Općine Jarmina na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove i zamjenike članova savjeta mladih tajnim glasovanjem bira članove i zamjenike članova savjeta mladih. 
Tajno glasovanje provodi se glasačkim listićem ovjerenim pečatom Općinskog vijeća. 
Na glasačkom listiću su prezimena i imena kandidata navedena abecednim redom, glasovanje se obavlja zaokruživanjem broja ispred onoliko kandidata na listiću koliko je određeno u ovoj Odluci o osnivanju savjeta mladih, najmanje pet (5) a najviše sedam (7).

U pripremi i postupku tajnog glasovanja predsjedniku Općinskog Vijeća pomaže nadležno upravno tijelo, prema odredbama Poslovnika Općinskog vijeća.

U slučaju da nije moguće izabrati savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi savjeta mladih.
KONSTITUIRANJE SAVJETA MLADIH 

Članak 8.

Rezultati izbora za članove i zamjenike članova savjeta mladih objavljuje se na oglasnim pločama i na web stranici Općine Jarmina.                                                  

Savjet mladih mora se konstituirati u roku od 30 dana od dana objave rezultata izbora.
Prvu sjednicu savjeta mladih dužan je sazvati predsjednik Općinskog vijeća općine Jarmina.
Savjet mladih je konstituiran izborom predsjednika savjeta mladih. Obavijest o konstituiranju savjeta mladih objavljuje se na oglasnim pločama i na web stranici Općine Jarmina. 

Predsjednika i zamjenika predsjednika savjeta mladih biraju i razrješuju članovi savjeta mladih većinom glasova svih članova sukladno Zakonu. 

Ako savjet mladih u roku od 30 dana od dana proglašenja službenih rezultata izbora za članove savjeta mladih ne izabere predsjednika savjeta mladih Općinsko vijeće općine Jarmina objavit će novi javni poziv za izbor članova i zamjenika članova savjeta mladih.

MANDAT ČLANOVA SAVJETA MLADIH

Članak 9.

Članovi savjeta mladih i njihovi zamjenici biraju se na razdoblje od tri godine.

Mandat zamjenika člana savjeta mladih vezan je uz mandat člana savjeta mladih. Mandat zamjenika člana savjeta mladih prestaje prestankom mandata člana savjeta mladih. Općinsko vijeće Općine Jarmina razriješit će člana savjeta mladih i prije isteka mandata ako neopravdano izostane s najmanje 50 % sjednica savjeta mladih u godini dana te na osobni zahtjev člana savjeta mladih, ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, te ako odjavi prebivalište s područja Općine Jarmina.
Član savjeta mladih koji za vrijeme trajanja mandata navrši trideset godina nastavlja s radom u savjetu mladih do isteka mandata na koji je izabran.
Ako se broj članova savjeta mladih spusti ispod dvije trećine početnog broja, predstavničko tijelo će provesti postupak dodatnog izbora za onoliko članova savjeta mladih koliko ih je prestalo biti članom savjeta mladih prije isteka mandata. 
Mandat članova savjeta mladih izabranih postupkom dodatnog izbora traje do isteka mandata članova savjeta mladih izabranih u redovitom postupku biranja članova savjeta mladih.
Općinsko vijeće Općine Jarmina raspustit će savjet mladih samo ako savjet mladih ne održi sjednicu dulje od šest mjeseci.

DJELOKRUG RADA SAVJETA MLADIH

Članak 10.

U okviru svoga djelokruga savjet mladih:

· raspravlja o pitanjima značajnim za rad Savjeta mladih te o pitanjima iz djelokruga Općinskog vijeća koja su od interesa za mlade

· u suradnji s predsjednikom Općinskog vijeća inicira u Općinskom vijeću donošenje odluka od značaja za mlade, donošenje programa i drugih akata od značaja za unapređivanje položaja mladih

· predlaže Općinskom vijeću raspravu o pojedinim pitanjima od značenja za unapređivanje položaja mladih te način rješavanja navedenih pitanja

· putem svojih predstavnika sudjeluje u radu Općinskog vijeća prilikom donošenja odluka, mjera, programa i drugih akata od osobitog značenja za unapređivanje položaja mladih davanjem mišljenja, prijedloga i preporuka o pitanjima i temama od interesa za mlade

· sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje  položaja mladih

· potiče informiranje mladih o svim pitanjima značajnim za unapređivanje položaja mladih, međusobnu suradnju mladih u Republici Hrvatskoj te suradnju i razmjenu iskustava s organizacijama civilnog društva i odgovarajućim tijelima drugih zemalja

· predlaže i daje na odobravanje Općinskom vijeću program rada popraćen financijskim planom radi ostvarivanja programa rada Savjeta

· po potrebi poziva predstavnike tijela Općine na sjednice Savjeta mladih

· potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanja kriterija financiranja organizacija mladih i za mlade

· obavlja i druge savjetodavne poslove od interesa za mlade.

NAČIN RADA SAVJETA MLADIH

Članak 11.

Savjet mladih održava redovite sjednice najmanje jednom svaka tri mjeseca, a po potrebi i češće.
Sjednice savjeta mladih saziva i njima predsjeda predsjednik savjeta mladih.
Predsjednik savjeta mladih dužan je sazvati izvanrednu sjednicu savjeta mladih na prijedlog najmanje 1/3 članova savjeta mladih.
Članak 12.

Savjet mladih donosi Poslovnik o radu Savjeta mladih, u roku od 30 dana od dana konstituiranja i to većinom glasova svih članova Savjeta mladih, kojim se uređuje način rada Savjeta mladih.

Članak 13.

Savjet mladih donosi odluke većinom glasova ako je na sjednici nazočna većina članova savjeta mladih.

Član savjeta mladih, odnosno njegov zamjenik koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja. Smatra se da je član savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član savjeta mladih ujedno i član pravne osobe ili njezinih tijela upravljanja. Ako je član savjeta mladih spriječen sudjelovati na sjednici savjeta mladih, zamjenjuje ga njegov zamjenik te pritom ima sva prava i obveze člana savjeta mladih.
Članak 14.

Savjet mladih predstavlja predsjednik savjeta mladih.
Predsjednik savjeta mladih:

– saziva i vodi sjednice savjeta mladih

– predstavlja savjet mladih prema jedinici lokalne, odnosno područne (regionalne) samouprave i prema trećima

– obavlja druge poslove sukladno odredbama ovoga Zakona i poslovnika o radu savjeta mladih.

Ako je predsjednik savjeta mladih iz opravdanih razloga spriječen obavljati svoje dužnosti zamjenjuje ga zamjenik predsjednika savjeta mladih.

Članak 15.

Savjet mladih može, u skladu sa svojim djelokrugom, imenovati svoje stalne i povremene radne skupine za uža područja djelovanja, te organizirati forume, tribine i radionice za pojedine dobne skupine mladih ili srodne vrste problema mladih.
 U radu savjeta mladih mogu sudjelovati, bez prava glasa, i stručnjaci iz pojedinih područja vezanih za mlade i rad s mladima.
Članak16.

Savjet donosi program rada za svaku kalendarsku godinu većinom glasova svih članova. Program se podnosi na odobravanje Općinskom vijeću zajedno s financijskim planom najkasnije do 30. rujna tekuće godine za sljedeću kalendarsku godinu.  

Savjet podnosi Godišnje izvješće o svom radu Općinskom vijeću do 31. ožujka tekuće godine za prethodnu godinu te ga dostavlja na znanje Općinskom načelniku. Izvješće se objavljuje na web stranici Općine.
SURADNJA SAVJETA MLADIH

Članak17.

U cilju unapređenja rada, Savjet mladih surađuje sa savjetima mladih drugih jedinica lokalne i područne (regionalne) samouprave u zemlji i inozemstvu te s međunarodnim organizacijama.

ODNOS SAVJETA MLADIH I PREDSTAVNIČKOG TE IZVRŠNOG TIJELA

Članak 18.
Općinsko vijeće dostavlja Savjetu sve pozive i materijale za svoje sjednice te zapisnike s održanih sjednica u istom roku kao i vijećnicima Općinskog vijeća te na drugi prikladan način informira Savjet o svim svojim aktivnostima.

Predsjednik Općinskog vijeća po potrebi, a najmanje svaka tri mjeseca održava zajednički sastanak sa Savjetom na koji po potrebi poziva i druge vijećnike i druge predstavnike tijela Općine.

Na zajedničkom sastanku raspravlja se o svim pitanjima od interesa za mlade te o suradnji Općinskog vijeća i drugih tijela Općine sa Savjetom.

Inicijativu za zajednički sastanak iz stavka 1. ovog članka može pokrenuti i Savjet. Na zajednički sastanak iz stavka 1. ovog članka mogu biti pozvani stručnjaci iz pojedinih područja vezanih za mlade i rad s mladima. 

Članak 19.

Na prijedlog Savjeta, Općinsko vijeće će raspraviti pitanje od interesa za mlade i to najkasnije na prvoj sljedećoj sjednici od dana dostave zahtjeva Savjeta pod uvjetom da je prijedlog podnesen najkasnije sedam dana prije dana održavanja sjednice Općinskog vijeća.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz djelokruga Savjeta zatraži Općinsko vijeće.

Članak 20.

Na sjednici Općinskog vijeća i njegovih radnih tijela, Savjet predstavlja predsjednik, zamjenik predsjednika ili član Savjeta kojeg Savjet imenuje.

Kada Savjet podnosi Općinskom vijeću prijedlog akata odnosno drugi prijedlog, aktom o predlaganju određuje i svog predstavnika koji će davati potrebna objašnjenja o prijedlogu. 

Članak 21.

Savjet mladih surađuje s Općinskim načelnikom redovitim međusobnim informiranjem, savjetovanjem te na druge načine.

Općinski načelnik po potrebi, a najmanje svaka tri mjeseca održava zajednički sastanak sa Savjetom na kojem raspravljaju o svim pitanjima od interesa za mlade te o suradnji Općinskog načelnika i Savjeta.

Općinski načelnik svakih šest mjeseci pisanim putem obavještava Savjet o svojim aktivnostima koje su od važnosti ili interesa za mlade.

Članak 22.

1Savjet može surađivati međusobno sa savjetima općina, gradova i županija i razvijati suradnju s organiziranim oblicima djelovanja mladih i neformalnim
SREDSTVA ZA RAD SAVJETA MLADIH

Članak 23.

Općina Jarmina osigurava sve potrebne uvjete za rad Savjeta mladih (financijska sredstva, prostor, stručnu pomoć i sl.). Financijska sredstva se osiguravaju u proračunu Općine Jarmina, na temelju odobrenog programa rada i financijskog plana
Članovi Savjeta mladih ne primaju naknadu za svoj rad ali imaju pravo na nadoknadu troškova vezanih za rad u Savjetu. Stručne i administrativne poslove za potrebe Savjeta mladih obavlja upravni odjel Općine Jarmina.
PRIJELAZNE I ZAVRŠNE ODREDBE

Članak 24.

Ova Odluka stupa na snagu osmog dana od dana objave u "Službenom vjesniku" Vukovarsko-srijemske  županije.

Predsjednik Općinskog vijeća

                                                                                                      Mario Rožić
